
THE   EARTH   FIEND 

PA  RT     I 

Let  folk  wha  ghaist  tales  disbelieve 

Pass  this  ane   by  ; 
But  folk  as  wise,  and  folk  as  stieve, 
As  stout  o'  heart,  as  firm  o'  nieve, 

Ken  it's  nae  lie. 

A  callant  braw  took  Havock  farm, 

Doon   by   the  glen, 
And  vowed  that  he,  by  toil  o  's  arm, 
A  hame  wad  mak'  baith  snug  and  warm, 

Croose  but  and  ben. 


And   Jean,   the   lass  at  Pate  Traquair's, 

For   wife   he  'd  hae  ; 
Ne'er   pressed  wi'   doots,   or  tashed  wi'   fears, 
He  'd  win   a  rowth   o'   horse  and  mears, 

Some  coming  day. 

Sic  dreams  o'   buirdly   sheep  and  cattle, 

And   heaps  o'   neeps, 
And   golden   guineas'   cheering  rattle. 
A  winsome  wean  wi'  winsome  prattle 

Aboot  him   creeps. 

Wi'   claes   a  credit  to  the  toon 

On   Day   o'   Rest, 
And  jaunty   hat  and  shining   shoon, 
He  to  the   Kirk   wad  cock  his  croon 

Amang   the  best. 


Noo  is  he  settled  to  his  wark, 

O'  wark  a  spate  ; 
He  's  at  the   pleugh  while  wakes   the   lark, 
An  's  skelpin'  at  it  alter  dark — 

Baith   ear  and  late. 

They  sit   beside   the   fuffin'  leerie, 

Wi'  crack  and   claver ; 
The   lang,   lang  nichts  are  aye  sae  cheerie, 
When   sitting  cosy   wi'   his  dearie, 

To  joke  and  haver. 

He   tells   her  o'   his   hopes  and   cares 

For  future  years, 
His   buyings,  sellings,   gains,   repairs ; 
His  every  joy  and  fear  she  shares, 

Her  een   in   tears. 


And  when   arrives  the   hour  o'  rest 

He   takes  the   books, 
The  guid   auld   Psalms   he  likes   the   best, 
Then   prays  that  they  and   theirs   be  blest, 

And  heavenward  looks. 

But  yet,   for  a'   his  care  and   cark, 

Dame    Fortune  sour 
Has   hardly   blessed   him   wi'  a   sark ; 
Her  buffets   sair  gar   him  look  dark, 

And  unco  dour. 

He   kens   his   skill  and   fruitful  soil 

Should  hae   reward  ; 
Instead   o'  this,   for  a'   his  toil, 
111  hap  contrives  his  wark  to  spoil, 

And  mak's  life   hard. 


The  grey   gull   wheels   o'er   sodden   stooks, 

When  hairst  's  at  hand  ; 
A'  rusty  grow  the  reaping-hooks, 
The   tearfu'   sky   mak's  grumly   brooks 

O'er  a'  the  land. 

His  trust  in   Heaven  gets  mony  a  shock, 

And   mony  a   skelp  ; 
Till  he  bethinks  o'  Grey  Meg  Brock, 
The  auld  witch-wife   below  the  rock — 

She  '11  gie  him  help. 

A   beldam   hag ;   wi'   eagle   beak 

And  fiery  een  ; 
Wi'  snaky  locks  by  either  cheek, 
And   shouthers   thrawn   like  a  swee  cleek, 

And   no  owre   clean. 


She   bade   him   sit   by   chimney   cheek, 

Nor  reck  a  roastin', 
And   cannily  at  her  to  keek, 
Though   nearly  greetin'   wi'   the  reek, 

And  sairly  hoastin'. 

'  Rax  oot  your  loot   to  me,'   she  squeels, 

'  And  show  nae  fricht, 
Nor  mak'  a  sound,   or  aff  the   reels 
Your  life  shall  run,  and  to  the  deils 

Ye'll  post  this  nicht." 

Wi'  deidly  fear  cauld  at  his  heart, 

Wi'  terror  blin', 
He   yet  behoves   to  do   his   part, 
But,  fegs !    he  got  an  unco  start, 

That  gar'd  him  grin. 


She  's  ta'en  a  gullie  keen  and   bricht, 

And   bled   her  thrapple  ; 
Into   his   hand,   as  still  as   nicht, 
The  warm   bluid   rins   before  his  sicht, 

As  thick   as   sapple. 

Like   some   hushed   pool,  with  willowed   bank, 

A'  grim  and   stark, 
Whose   shifting  shadows,   long  and   lank, 
Far  in   its  depths,   'neath   sedges   rank, 

Glide  in  the  dark, 

She   bade   him  scan  with   fixed  gaze 

His  gruesome  glass, 
Where  like  a  show  within  a  haze, 
Figures  and  fields,  a  moving  maze, 

Like  deid  wraiths  pass. 


Himsel'  he  sees  wi'  swinging  stride, 

Through  miry  clay, 
Cast  wide  the  grain  on   ilka  side, 
Alang  and   back  the  furrows  wide, 

The  lea-lang  day. 

He  sees   himsel'  wi'   busy   brain, 

To  mak'  ends  meet, 
Toiling  as   if  wi'  mark   o'  Cain, 
Frozen   wi'  cauld,   or  drenched   wi'  rain, 

Or  cut  wi'  sleet. 

This  vision   fades.      A   fearsome  ghaist 

Grows  on  his  sicht, 
And   spairging  through   the  mirky  waste, 
He   sees  his  foe  wi'  hellish   haste, 

Work  harm  at   nicht. 


He  blights  wi'  deidly  power  his  sawin', 

He  lames  the  kye, 
And   slyly   sours   his  gude   hay   mawin', 
His  chickens'  necks   he   puts  a  thraw  in, 

And   mair  forbye. 

The   frichtit  chiel  's   now  got  a  glisk 

O'  his  ill  hap  ; 
His  fears  are   gane,   his   heart  is   brisk  : 
'  I  '11  waur  yon  carle  whate'er  the  risk. 

Here,   haud   your   lap.' 


PA  R  T     II 

All  bare   beneath   a  cruel   sky, 

Their  glory   past, 
The  clippit  fields  all   silent  lie, 
The  sheep  to  sheltering  hollows  fly, 

Frae   biting  blast. 

And  o'er  the  fields  at  midnicht  hour, 

'Neath   pit-mirk  carry, 
The  gudeman   seeks  to  try   his  power 
'Gainst  ghosts  or  a'   the  deils  that  glower, 

Their  spells  to  parry. 


Adown  the  burn  wi'  short'nin'  breath, 

And    by   the   plantin', 
Whaur  auld   Ned   Connal   made   his   death  ; 
He  closer  grips   his   fechtin'  graith, 

His  heart  is  rantin'. 

At   his   toon-en'   he   mak's   a  pause 

Beyond   the   dyke  ; 
He  hears  a  soun'  like  roupy  craws, 
An'  keeks  about  to  ken  the  cause  : 

'  What   ails   the   tyke  ? ' 

Noo  straught  in  front  as  he  was  thinkin', 

Ere   he  could  grip  it, 
The  wild,   unearthly  wight  cam'  linkin', 
And  roun'  the  gudeman  swift  went  jinkin'. 

And   by   him   slippit. 


Frae  liken   sights  may  we   be  free, 

And  Gude  protect  us  ; 
If  we  the  like  o't  hae  to  see, 
111  will  it  be  to  bear  the  dree 

Till   Heaven   direct  us. 

A   head  atween   his  shouthers   sunk, 

Wi'  matted  locks  ; 
To  skin   and   bone  he   maist  was  shrunk, 
His  shins  nae  thicker  than  a  spunk 

Or  gude  kale  stocks. 

A'   brown  and   hairy   was   his  form, 

E'en  to  his  claws  ; 
An  auld  bit  sack  to  keep  him  warm, 
Puir   shelter   frae   the   winter's  storm, 

Was  a'  his  braws. 


Wi'   hirplin'  gait  and   sidelin'   wauchlin' 

He  slid  awa', 
And  after  him  the  gudeman  bauchlin' 
Gets  a  sair  dunt  that  sends  him   sprachlin' 

Against  the  wa'. 

But  up  and  hard   upon  his  heels 

He  mak's  guid   speed  : 
Each   deidly   claughts  and   buffets   feels, 
Until   the  warld   aboot   him   reels, 

But  disna   heed. 

Wi'  locked  teeth  and  pantin'  breast, 

And   ne'er  a  word, 
But  girnin'  like  the  savage  beast, 
They  twist  and  thraw  frae  wast  to  east, 

A'  filed  wi'  yird. 


Till,  when   the   gudeman   gets  a  rack, 

An 's   sair   put  to, 
He  heaves   the   bogle  on   his   back, 
And   chokes   him   till    he  's   nearly   black, 

And   gars   him   grue. 

Oh,   stay   your   hand,  and  gie   me   breath, 

I'll   cry  a  barlie  ; 
I  'm   but  a  serf  to  wark   ye   skaith, 
But   I  '11   help   ye   noo  and   serve   ye   baith, 

Baith   late  and   earlie. 


PA  R  T     III 

Wi'   simple   faith   the   farmer   chiel 

Accepts   his   offer  ; 
The   fiend   toils   like   the   very   deil, 
And   Fortune   seems   to   bless   his   creel 

And   fills   the   coffer. 

Noo  Simmer,  like  a  canty   quean 

In  a'  her  braws, 
Smiles  on   the   land,   and   a'   in   green 
She   decks   the   hills  and   vales   between, 

And   birken  shaws. 


The  daisy   gleams  close   by   the   rills 

That  wimple   owre, 
The   heather   purples  a'   the   hills, 
And  clover  bloom  the  meadow  fills, 

To   show   her   power. 

And   then   comes   Autumn   soberly, 

And   tints  wi'  gold 
The  woods  and   pastures  waving  free, 
And   saftly   studs  the   lapping  sea 

Wi'  gems  untold. 

And  here  and  there  a  leaf  grows  sere, 

The   swallows   flee, 
And   orchards   blazon   out   their  gear  ; 
In   ripened   glory   far  and   near, 

Flames  every  tree. 


Look  till  him  noo — his  swagging  paunch 

Wad  grace  a  miller ; 
So  red   his  face,   so   plump  his   haunch, 
His  very  look  and  gait  sae  staunch 

Betoken   siller. 

'Tie   not  lor  him   at  dawn   to  toil, 

There  's  men   and   lasses  ; 
He  hardly   cares   his   hand   to   soil ; 
Wi'  Jean,  wha  used  to  slave  and  moil, 

Time   idly   passes. 

Year   in,  year  out,   their  crops   succeed, 

They  wish  nae  mair  ; 
They  muckle  get,  they  little  need, 
They  richer  grow,  yet  havena  greed, 

They   help   the   puir. 


The  fiend 's  still   thrang  as  thrang  can  be, 

And  works  wi'  vim, 
He  asks  nae  keep,  and   big  and  wee, 
Lang  friendly  grown,   crowd  to  his  knee, 

Nor  think  him  grim. 

The  weans  his   pranks  and  jokes  enjoy, 

He'll   spin  their  peerie, 
Or  flie   their  dragon ;    at  a  ploy 
There 's   nane   to  beat  him,   man  or  boy, 

And   nane  sae  cheerie. 

He  11   ba'  the  waukrife,  t'ashious  weans, 

Or  soothe   their  fricht ; 
Yet  tho'  they  speir  wi'  muckle  pains, 
Nane  ken  whaur  lie  his  weary  banes 

A'  through  the   nicht. 


'Tis  hairst  time,  and  the  fields  resound 

Wi'   ring  o'  scythe, 
The  laugh  o'  shearer,  weather-browned, 
Who  treads  with   rhythmic  step   the  ground, 

Keeps  a'  folk  blythe. 

And  now  the  midday  meal  comes  nigh  : 

The  strauchtenin'  back, 
The  tools  cast  doon  wi'  restfu'  sigh, 
Give  ease  which  only  toil  can  buy, 

And  lichtsome  crack. 

The  lazy  farmer,  sair  distrest 

Wi'   heat  and   sleep, 
Seeks  a  cool  nook  to  tak'  his  rest, 
An's  soon  wi'  dreams  amang  the  blest, 

In   slumbers  deep. 


Oh   wake,  oh  wake,  gudeman,  and  flee, 

There  's   muckle  skaith  ; 
For  wife  and   weans  ill  maun   it  be 
Ye  thole   the  ill   ye  canna  see, 

And   meet  your  death. 

The   fiend,  on  vengefif   thochts   intent, 

Slinks  frae   the   field, 
Wi'  gliding   steps,   and   shouthers   bent, 
He   eager  seeks,   wi'   heid   asklent, 

The   farmer's   bield. 


By  ditch  and  dyke  the  blinkin'  deil, 

This  way,  that  way, 
Keeks  till  he  spies  the  hapless  chiel 
Close  by  his  feet,  and  wi'  a  squeal 

He  grips  his  prey. 


But  where  's   the  gudeman  ?       To  and   fro 

By    burn   and   lane, 
The  reapers,  as   they   hameward  go, 
They   seek   him   high,   they   seek   him  low, 

But  a'   in   vain. 

Baith  high  and   low   in   vain   they  look; 

But,   ere   the   dawn, 
A   fox,   a   weasel,   and   a  rook 
Have  found  him  stark  ahint  a  stook, 

Wi'   his   neck   thrawn. 

